Na podlagi sedme alineje prvega odstavka 107. člena Ustave Republike Slovenije ter

druge točke 7. člena in 10. člena Zakona o odlikovanjih Republike Slovenije

je predsednica republike Nataša Pirc Musar izdala ukaz o podelitvi odlikovanja

Republike Slovenije.

**Za izjemne zasluge pri razvoju slovenskega gospodarstva in farmacevtske industrije ter**

**za družbeno angažirano mecensko dejavnost in prispevek k prepoznavnosti Slovenije**

**v mednarodnem okolju**

prejme

**JOŽE COLARIČ**

**ZLATI RED ZA ZASLUGE.**

Jože Colarič, Novomeščan in ponosni Dolenjec, rojen leta 1955, je v domačem in mednarodnem okolju med najuspešnejšimi, najbolj uveljavljenimi in prepoznavnimi slovenskimi gospodarstveniki in že dvajset let, od leta 2004, vodi tovarno zdravil Krka iz Novega mesta. Z vodenjem Krke je pomembno prispeval k razvoju in uspehom tovarne, ki se uvršča med vodilna podjetja generičnih zdravil v svetu ter je med najuspešnejšimi slovenskimi podjetji in največjimi slovenskimi izvozniki, pri čemer ni nepomembno, da je podjetje ostalo v večinski slovenski lasti. Krka vsekakor spada med podjetja, ki pomembno prispevajo k mednarodni prepoznavnosti Slovenije.

Krka je pod vodstvom Jožeta Colariča z več kot 90-odstotno izvozno usmerjenostjo na svetovni ravni prepoznavna kot eden vodilnih proizvajalcev visokokakovostnih in cenovno dostopnih zdravil, ki na številnih trgih z zdravili vsak dan oskrbi 100 milijonov bolnikov. Pod dvajsetletnim vodstvom Jožeta Colariča dosega stalno in trajno vzdržno rast prodaje in prihodkov ter se ves ta čas uvršča v vrh slovenskih izvoznikov. Med letoma 2005 in 2025, torej v času delovanja družbe in skupine Krka pod vodstvom Jožeta Colariča, se je število zaposlenih v skupini Krka z začetnih 4.781 povečalo na več kot 12.800 zaposlenih v več kot 45 državah. Prodaja se je količinsko z začetnih pet milijard osnovnih oblik več kot potrojila na dobrih 17,7 milijarde osnovnih oblik. S svojim delovanjem in vplivom na dobavitelje opreme in izvajalce storitev pomembno prispeva k širšemu gospodarskemu in tehnološkemu razvoju v državi.

Je prvo slovensko podjetje s tržno kapitalizacijo, ki je presegla pet milijard evrov. Zaradi svojstvenega in v sodobnih geopolitičnih razmerah nujnega, nekoč pa vizionarskega poslovnega modela vertikalne integracije je Krka trdni, trajni, trajnostni in zanesljivi dobavitelj raznovrstnih humanih in veterinarskih zdravil na več kot 70 trgih.

Krka je v času pod vodstvom Jožeta Colariča več kot dve milijardi evrov namenila naložbam v visokotehnološke obrate, tehnologijo za proizvodnjo učinkovin in farmacevtskih izdelkov ter v najsodobnejše laboratorije. Poleg tega je podjetje več kot dve milijardi evrov namenilo razvoju in raziskavam, za katere letno namenja deset odstotkov vrednosti prodaje. To bistveno presega povprečna vlaganja v raziskave in razvoj v Republiki Sloveniji in Evropski uniji, kar je eden od glavnih vzrokov za uspešnost podjetja, ki se med drugim lahko pohvali z več kot 350 patentiranimi inovacijami.

Na pobudo Jožeta Colariča je bil na Fakulteti za farmacijo Univerze v Ljubljani vpeljan magistrski študij industrijske farmacije, v katerem sodelujejo tudi Krkini strokovnjaki, zlasti pri izvedbi številnih projektov na področju temeljnih in aplikativnih raziskav.

Vlaganje v razvoj, znanje, raziskave in mlade kadre so del vizije in strategije podjetja pod vodstvom Jožeta Colariča. Velja izpostaviti Krkine nagrade, s katerimi podjetje spodbuja mlade za raziskovalno delo in znanost. Do letošnjega leta so bile Krkine nagrade za srednješolske raziskovalne naloge ter diplomska, magistrska in doktorska dela podeljene že štiriinpetdesetkrat, doslej pa jih je prejelo že več kot 3000 mladih raziskovalcev.

Jože Colarič je ves čas vodenja Krke zavzet zagovornik aktivne in široko razvejane podpore kulturnim, športnim, zdravstvenim in drugim dejavnostim na lokalni, regionalni in vseslovenski ravni, s čimer se podjetje Krka uvršča med najbolj izstopajoča slovenska družbeno odgovorna podjetja. Da je podjetje močno vpeto v slovensko družbeno okolje, kažejo številne donacije na področju kulture (na primer Anton Podbevšek teater, Cankarjev dom, Festival Ljubljana, rastoča knjiga), športa (na primer poleti v Planici, mladi talenti v športu, planinstvo) in drugih družbenih podsistemov, predvsem zdravstva.

Jože Colarič je s svojimi pogledi, vizijo in strategijo v posameznih obdobjih pomembno vplival tudi na delo in delovanje upravnega odbora Gospodarske zbornice Slovenije ter Gospodarske zbornice Dolenjske in Bele krajine, katere predsednik je bil od njene ustanovitve leta 2007 do leta 2021, upravnega odbora združenja Manager ter Strateškega sveta za gospodarski razvoj pri ministrstvu za gospodarstvo, turizem in šport, katerega član je.

Jože Colarič je prejemnik številnih domačih in tujih prestižnih nagrad in priznanj za izjemne uspehe na gospodarskem področju, zaradi spodbujanja razvoja občine in regije pa je leta 2006 postal častni občan Mestne občine Novo mesto.

Republika Slovenija z državnim odlikovanjem izkazuje svoje spoštovanje, priznanje in globoko zahvalo Jožetu Colariču za njegove izjemne zasluge na področju gospodarstva in pri razvoju farmacevtske industrije, ki se kažejo predvsem v nenehni izjemni rasti farmacevtskega podjetja Krka, ki je tudi po njegovi zaslugi eno najuspešnejših in svetovno prepoznavnih slovenskih podjetij.